
Az SGLT2 inhibitorok szívelektrofiziológiai hatásának vizsgálata humán és kutya preparátumokon

Kulcsszavak: Arrhythmia; SGLT2 inhibitorok; Szívelektrofiziológia; Szívelégtelenség; Nátrium csatorna
Bevezetés: A 2020-as évek kezdete óta számos nagy elemszámú klinikai vizsgálat
számolt be az eredetileg antidiabetikus gyógyszerként alkalmazott nátrium-glükóz
kotranszporter 2 inhibitorok (SGLT2i) kardioprotektív hatásáról, a diabetes jelenlététől
függetlenül. Az SGLT2i-k képesek voltak javítani a krónikus szívelégtelenség (CHF)
és a pitvarfibrilláció klinikai kimenetelét, továbbá csökkenteni a hirtelen szívhalál
kockázatát. Azonban az SGLT2i kimagasló kardioprotektív, például antiaritmiás
hatása mögött rejlő hatásmechanizmusok meglepően tisztázatlanok és
ellentmondásosak. Célunk két SGLT2i, az Empagliflozin (EMPA) és a Dapagliflozin
(DAPA) lehetséges szívelektrofiziológiai hatásainak vizsgálata volt.

Módszerek: A kísérletek során explantált szívelégtelen humán mintákat és
egészséges Beagle kutyákból izolált szívizom preparátumokat használtunk. Az
akciós potenciálokat (AP) konvencionális mikroelektród technikával rögzítettük és a
két hatóanyag lehetséges frekvenciafüggő hatását is vizsgáltuk.

Eredmények: Az EMPA 1µM és 3µM koncentrációja a kontrollhoz képest kutya
preparátumon szignifikánsan (p<0.05) növelte a depolarizáció meredekségét
(166.5±14.5V/s vs. 194.5±15.7V/s és 207±15.5V/s, n=9) és az AP amplitúdóját
(115.1±3.1mV vs. 118.9±3mV és 122.1±2.7mV, n=9), miközben csökkentette a
szövetben a vezetéshez szükséges időt (6.49±1.35ms vs. 6.19±1.41ms és
5.94±1.36ms, n=7) és enyhén megnövelte az AP időtartamát (219.5±4,9ms vs.
226.2±4.1ms és 225.6±6,1ms, n=12), amely magasabb frekvenciákon kifejezettebb
volt. A szívelégtelen humán mintákon hasonló tendenciák mutatkoztak, azonban a
különbségek nem bizonyultak szignifikánsnak. A 1µM és 10µM DAPA esetében sem
a kutya, sem a humán mintákon nem találtunk szignifikáns eltérést.

Megbeszélés: Az EMPA esetében tapasztalt változások a hatóanyag csúcs nátrium
áramra gyakorolt aktivátor hatását jelezhetik, amely teoretikusan hozzájárulhat a
leromlott elektromos ingervezetés javításához szívelégtelenségben. Az EMPA és
DAPA feltehetően különböző szívelektrofiziológiai hatással rendelkezhet jelen
eredményeink alapján.



